Forslag til EUROPA-PARLAMENTETS OG RÅDETS HENSTILLING om gennemførelsen af integreret kystzoneplanlægning i Europa

(forelagt af Kommissionen)

2000/0227 (COD)

Forslag til

EUROPA-PARLAMENTETS OG RÅDETS HENSTILLING

om gennemførelsen af integreret kystzoneplanlægning i Europa

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen [1],

[1] EFT C [...] af [...], s. [...].

under henvisning til udtalelse fra Det Økonomiske og Sociale Udvalg [2],

[2] EFT C [...] af [...], s. [...].

under henvisning til udtalelse fra Regionsudvalget [3],

[3] EFT C [...] af [...], s. [...].

under henvisning til kapitel 17 i Agenda 21, vedtaget på UNCED's topmøde i Rio i juni 1992,

i henhold til fremgangsmåden i traktatens artikel 251, og

ud fra følgende betragtninger:

(1) Kystzonen er af stor økonomisk, miljømæssig, social og kulturel betydning for Europa.

(2) Den seneste rapport fra Det Europæiske Miljøagentur viser, at forholdene i Europas kystzoner konstant forværres.

(3) Det er vigtigt at gennemføre en miljømæssigt bæredygtig, økonomisk ligevægtig, socialt ansvarlig og kulturelt følsom kystzoneplanlægning, som bevarer denne vigtige ressources integritet.

(4) I Kommissionens meddelelser KOM (97) 744 og KOM (2000) [...] bemærkes det, at integreret kystzoneplanlægning kræver handling på lokalt og regionalt niveau, vejledet og støttet af en passende ramme på nationalt niveau.

(5) Der er behov for en sammenhængende aktion på europæisk niveau, med samarbejde, navnlig omkring de regionale have, til at behandle grænseoverskridende kystzoneproblemer.

(6) Rådets resolution 94/C 135/02 af 6. maj 1994 om en EF-strategi for en integreret forvaltning af kystområderne og Rådets resolution 92/C 59/01 af 25. februar 1992 om Fællesskabets fremtidige politik vedrørende de europæiske kystområder konstaterer begge, at der er behov for en samordnet europæisk handling for at gennemføre en integreret kystzoneplanlægning.

(7) I overensstemmelse med nærheds- og proportionalitetsprincipperne som fastsat i traktatens artikel 5 og med protokol 7 til Amsterdam-traktaten om anvendelse af nærhedsprincippet og proportionalitsprincippet og i betragtning af mangfoldigheden i kystzonernes vilkår og de retlige og institutionelle rammer i medlemsstaterne kan målene for denne handling bedst nås ved retningslinjer på fællesskabsplan.

FREMSAT FØLGENDE HENSTILLING:

En fælles vision

Medlemsstaterne bør forpligte sig til en fælles vision for deres kystzoners fremtid, baseret på:

*bæredygtige økonomiske muligheder og beskæftigelsesvalgmuligheder,

*et fungerende socialt og kulturelt system i lokalsamfundene,

*tilstrækkeligt åbent land til fremtidig herlighed og æstetisk nydelse,

*økosystemernes integritet og bæredygtig forvaltning af de levende og ikke-levende ressourcer både i kystzonens marine og terrestriske komponenter og

*i forbindelse med fjerntliggende kystområder, deres fulde deltagelse i hovedstrømningerne i Europa.

Principper

Medlemsstaterne bør endvidere vedtage de principper for god kystzoneplanlægning, der blev identificeret i Kommissionens demonstrationsprogram for integreret kystzoneplanlægning [4], nemlig, at kystzoneplanlægningen bør baseres på:

[4] Kommissionens meddelelse (2000) [...], bilag I.

1. Et bredt "holistisk" perspektiv (tematisk og geografisk)

2. Et perspektiv på lang sigt

3. En planlægning, der er let at tilpasse (som reaktion på nye oplysninger og vilkår), og som er under konstant udvikling

4. Lokale særpræg

5. At arbejde sammen med naturprocesser

6. Inddragelse af de berørte parter i planlægningen

7. Støtte fra og involvering af alle relevante administrative myndigheder

8. Anvendelse af en kombination af instrumenter.

III

National statusopgørelse

1. Medlemsstaterne bør foretage en national statusopgørelse for at analysere, hvilke aktører, love og institutioner, der har indflydelse på planlægningen og forvaltningen af deres kystzone.

2. Denne statusopgørelse bør omfatte alle administrative niveauer samt beskrive borgernes, NGO'ernes og den private sektors rolle.

3. De sektorer, der bør komme i betragtning ved denne statusopgørelse, omfatter (men er ikke begrænset til) fiskeri, transport, energi, ressourceforvaltning, beskyttelse af arter og naturtyper, beskæftigelse, regionaludvikling, turisme og rekreation, industri og råstofudvinding, affaldshåndtering, landbrug og uddannelse.

Nationale strategier

1. På grundlag af resultaterne fra statusopgørelsen bør medlemsstaterne opstille en national strategi til gennemførelse af principperne for integreret kystzoneplanlægning.

2. Denne strategi kan være specifik for kystzonen, eller den kan indgå i en bredere national strategi til fremme af integreret planlægning og forvaltning.

3. Denne nationale strategi bør

a) fastlægge de relative roller for de forskellige administrative aktører inden for landet, hvis kompetence blandt andet omfatter kystzonens aktiviteter eller ressourcer, og identificere mekanismer til koordinering heraf. Ved denne fastlæggelse af de forskelliges roller bør der sørges både for tilfredsstillende lokal kontrol og for tilstrækkelig regional vision og konsekvens (navnlig således at lokale administrationer ikke bliver alt for påvirket af kortsigtede økonomiske betragtninger fra deres vælgere og naboer)

b) fastlægge en passende blanding af instrumenter til gennemførelse af principperne, inden for de nationale retlige og administrative rammer. Ved opstillingen af denne strategi kan medlemsstaterne overveje, om det er hensigtsmæssigt: at udarbejde en national strategisk plan for kysten, at anvende instrumenter til fysisk planlægning eller planlægning af arealanvendelse til at fremme integreret planlægning og forvaltning (inklusive instrumenter, der prioriterer kystafhængige anvendelser i forstrandsområdet), at anvende ordninger til opkøb af landarealer og udpegninger som offentlige områder, at udvikle kontraktmæssige eller frivillige aftaler med kystzonebrugere [5], at lokke med økonomiske og skatte- og afgiftsmæssige incitamenter (forenelige med fællesskabsretten) og at arbejde med regionaludviklingsplaner

[5] Inklusive miljøaftaler med industrien - se KOM (96) 561 af 27.11.1996

c) i særdeleshed finde midler til at udjævne misforholdet mellem land og hav i national lovgivning og sektorpolitik og programmer

d) navnlig indkredse foranstaltninger, der kan fremme bottom-up initiativer i integreret forvaltning af kystzonen og dens ressourcer

e) finde kilder til langsigtet finansiering af ICZM-initiativer inden for medlemsstaten og finde frem til, hvorledes man bedst kan rekruttere det rigtige personale til de relevante administrationsgrene og -niveauer

f) fastlægge ordninger, der sikrer fuldstændig og samordnet gennemførelse og anvendelse af de gældende EU-retsforskrifter vedrørende kystzonen

g) indføre egnede, kontinuerlige systemer til overvågning og formidling af information om deres kystzone. Disse systemer bør indsamle og viderebringe information i passende og kompatible formater til beslutningstagere på nationalt, regionalt og lokalt plan for at lette integreret planlægning. Disse data bør være offentligt tilgængelige til en rimelig pris

h) bestemme, hvorledes nationale uddannelsesprogrammer kan understøtte gennemførelsen af integrerede planlægningsprincipper i kystzonen.

Samarbejde

1. Medlemsstater bør indlede en dialog med nabolandene, herunder ikke-medlemsstater omkring samme regionale hav, så der kan indføres ordninger til bedre koordination af reaktionerne på grænseoverskridende problemer.

2. Medlemsstater bør også arbejde aktivt sammen med EU's institutioner og andre interessenter i kystområderne for efterhånden at nå frem til gennemførelsen af en fælles vision for kystzonen, gennem deltagelse i et europæisk forum for interessenter i kystområderne.

Rapportering

1. Medlemsstater bør rapportere til Kommissionen om erfaringerne med gennemførelsen af denne henstilling to år efter vedtagelsen.

2. Disse rapporter bør være tilgængelige for offentligheden og bør blandt andet omfatte oplysninger om:

a) resultaterne af den nationale statusopgørelse

b) den strategi, der er foreslået på det nationale plan til gennemførelse af integreret kystzoneplanlægning

c) et resumé af de foranstaltninger, der er truffet for at gennemføre den nationale strategi

d) en evaluering af strategiens nuværende og forventede virkninger på kystzonens tilstand

Udfærdiget i Bruxelles, den [...]

På Europa-Parlamentets vegne På Rådets vegne

Formand Formand